Broj: 711-I-1771-M-109/19-08-12

Zagreb, 11. listopada 2019.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavak 1. podstavka 2. Zakona o sprječavanju sukoba interesa („Narodne novine“ broj 26/11, 12/12, 126/12, 48/13 i 57/15, u daljnjem tekstu: ZSSI), ), **na zahtjev dužnosnice Kristine Kujundžić, zamjenice općinskog načelnika Općine Tompojevci** za davanjem mišljenja Povjerenstva, na 65. sjednici, održanoj 11. listopada 2019.g., daje sljedeće

**MIŠLJENJE**

1. **Na temelju članka 13. stavka 3. ZSSI-a, dužnosnica Kristina Kujundžić može za vrijeme obnašanja dužnosti zamjenice općinskog načelnika Općine Tompojevci obavljati poslove asistentice projekta Zaželi – Program zapošljavanja žena, prijavitelj kojeg projekta bi bila neprofitna udruga „Zlatne Godine“ i za to primati naknadu.**
2. **Na temelju članka 13. stavka 4. ZSSI-a, dužnosnica je obvezna u izvješću o imovinskom stanju dužnosnika prijaviti Povjerenstvu prihode stečene na temelju obavljanja djelatnosti iz točke I. izreke, istekom godine u kojoj su prihodi ostvareni.**

Obrazloženje

Zahtjev za davanjem mišljenja Povjerenstva podnijela je Kristina Kujundžić, zamjenica općinskog načelnika Općine Tompojevci. U knjigama ulazne pošte zahtjev je zaprimljen pod poslovnim brojem 711-U-2755-M-109/19-01-5 29. srpnja 2019.g., povodom kojeg se vodi predmet broj M-109/19.

Člankom 3. stavkom 1. podstavkom 43. ZSSI-a propisano je da su i gradonačelnici, općinski načelnici i njihovi zamjenici dužnosnici u smislu navedenog Zakona. Stoga je i Kristina Kujundžić povodom obnašanja dužnosti zamjenice općinskog načelnika Općine Tompojevci u aktualnom mandatu obvezna postupati sukladno odredbama ZSSI-a.

Člankom 6. stavkom 1. i stavkom 2. ZSSI-a propisano je da su dužnosnici dužni u slučaju dvojbe je li neko ponašanje u skladu s načelima javnih dužnosti zatražiti mišljenje Povjerenstva koje je potom dužno, na zahtjev dužnosnika, dati obrazloženo mišljenje u roku od 15 dana od dana primitka zahtjeva. U slučaju da Povjerenstvo zatraži od podnositelja zahtjeva ili od nadležnog tijela javne vlasti dodatne podatke, rok za davanje mišljenja se produljuje.

Dužnosnica u zahtjevu za davanjem mišljenja navodi kako ona i kolegica pripremaju projekt „Program Zaželi-program zapošljavanja žena“ koji se trenutno provodi na području Općine Tompojevci, koja je i nositelj projekta, a gdje je zaposleno dvanaest žena, voditelj i asistentica projekta. Kako se projekt bliži kraju, dužnosnica bi s kolegicom ponovno prijavila projekt, ali ovaj put preko neprofitne organizacije. U dopuni zahtjeva za davanjem mišljenja dužnosnica je dostavila Rješenje o obnašanju dužnosti zamjenice općinskog načelnika.

Dužnosnica navodi da je njezina kolegica trenutno asistentica na projektu „Zaželi-Općine Tompojevci“ i predsjednica udruge „Zlatne godine“ koja bi bila pijavitelj. Dužnost zamjenice općinskog načelnika obnaša profesionalno (na pola radnog vremena), a navodi da bi obavljala poslove asistenta projekta "Zaželi", kojeg je nositelj Općina Tompojevci, ukoliko projekt prođe na javnom natječaju. Zanima ju postoji li sukob interesa pri tome da ona bude asistentica predmetnog projekta ukoliko ujedno prijeđe na volontersko obavljanje dužnosti zamjenice općinskog načelnika.

Člankom 13. stavkom 2. ZSSI-a propisano je da dužnosnici koji profesionalno obnašaju javnu dužnost za vrijeme njezina obnašanja ne mogu uz naknadu ili radi ostvarivanja prihoda obavljati druge poslove u smislu redovitog i stalnog zanimanja osim ako Povjerenstvo, na prethodni zahtjev dužnosnika, utvrdi da predmetni poslovi ne utječu na zakonito obnašanje javne dužnosti.

Člankom 13. stavkom 3. ZSSI-a propisano je da prethodno odobrenje Povjerenstva iz članka 13. stavka 2. ZSSI-a nije potrebno za obavljanje znanstvene, istraživačke, edukacijske, sportske, kulturne, umjetničke i samostalne poljoprivredne djelatnosti, za stjecanje prihoda po osnovi autorskih, patentnih i sličnih prava intelektualnog i industrijskog vlasništva, te za stjecanja prihoda i naknada po osnovi sudjelovanja u međunarodnim projektima koje financira Europska unija, strana država, strana i međunarodna organizacija i udruženje.

Člankom 13. stavkom 4. ZSSI-a propisano je da su dužnosnici obvezni prijaviti Povjerenstvu prihode iz stavka 2. i 3. istog članka, odnosno prihode koje ostvaruju obavljanjem drugih poslova i djelatnosti.

Na traženje Povjerenstva Općina Tompojevci dopisom broj 711-U-3006-M-109/19-05-5 od 27. kolovoza 2019. se očitovala da je na području Općine Tompojevci projekt „Zaželi-program zapošljavanja žena“ financiran sredstvima Europske unije, u sklopu s ESF Operativnog programa „Učinkoviti ljudski potencijali 2014.-2020.“, a provodi se od 1.1.2018. Voditelj projekta Matija Vorgić i asistentica projekta Marijeta Bučko imenovani su na temelju Odluke općinskog načelnika na prijedlog Povjerenstva za provedbu oglasa. Na kraju navodi da će Općina Tompojevci uvidom u uvjete budućeg raspisanog natječaja odlučiti hoće li se javiti na isti; te da dužnosnica Kristina Kujundžić dosad nije radila niti imala bilo kakvu ulogu u dosadašnjem projektu „Zaželi- program zapošljavanja žena“.

Uvidom u podatke iz Registra udruga Republike Hrvatske, pri Ministarstvu uprave (objavljene na internetskoj stranici www.appluprava.hr) Povjerenstvo je utvrdilo da je udruga naziva „Zlatne godine“ upisana u isti registar od 31. prosinca 2012.g. pod registarskim brojem 16001839 sa sjedištem u Tompojevcima. Kao osobe ovlaštene za zastupanje udruge upisani su Marijeta Bučko, u svojstvu predsjednice, i Antun Lukić u svojstvu zamjenika predsjednice. Kao područje djelovanja navedena je pomoć i podrška starijim osobama te pomoć i podrška u vlastitom domu i zajednici.

Na internetskim stranicama Ministarstva rada i mirovinskog sustava navodi se kako Poziv „Zaželi – program zapošljavanja žena“ spada u Operativni program: OP Učinkoviti ljudski potencijali 2014. – 2020., Europskog socijalnog fonda, a dio je područja: Zapošljavanje. Poziv je otvoren od 30. lipnja 2017.g. do 31. prosinca 2020.g., a prijavitelji su jedinice lokalne i područne (regionalne) samouprave i neprofitne organizacije.

Poziv „Zaželi – program zapošljavanja žena“ u skladu je s europskim i nacionalnim preporukama o unaprjeđenju položaja žena na tržištu rada i zaštite prava žena. U skladu je i sa smjernicama politika zapošljavanja država članica EU s naglaskom na promicanje socijalne uključenosti i suzbijanja siromaštva pogotovo uzevši u obzir da će se kao sudionice ovih aktivnosti uključivati žene koje su u nepovoljnom položaju na tržištu rada, a koje će skrbiti o starijim osobama i osobama u nepovoljnom položaju. Na stranicama se dalje navodi kako će Poziv provoditi jedinice lokalne uprave i samouprave i neprofitne organizacije u trajanju do 30 mjeseci, a namijenjen je zapošljavanju žena u nepovoljnom položaju na tržištu rada, s naglaskom na žene starije od 50 godina, žene s najviše završenom srednjom stručnom spremom, žene s invaliditetom, žene žrtve trgovanja ljudima, liječene ovisnice, žene žrtve obiteljskog nasilja, beskućnice.

Na temelju navedenog Poziva na području čitave Hrvatske planira se zaposliti 3.000 žena koje će raditi na poslovima potpore i podrške te brige za gotovo 12.000 starijih osoba i osoba u nepovoljnom položaju u njihovim zajednicama. Projekti će se provoditi u teško dostupnim područjima (ruralna područja i otoci) te u onim područjima u kojima je stopa nezaposlenosti i stopa dugotrajne nezaposlenosti viša od hrvatskog prosjeka.

Na natječaj se sa svojim projektima mogu prijaviti jedinice lokalne i područne (regionalne) samouprave i neprofitne organizacije. Obavezni partneri na projektu su regionalni i područni uredi Hrvatskog zavoda za zapošljavanje i Centri za socijalnu skrb, a kao ostali partneri na ovome projektu mogu sudjelovati udruge, jedinice lokalne i područne (regionalne) samouprave pravne osobe vjerskih zajednica kao i ustanove.

U konačnici se ističe kako je ukupni iznos bespovratnih sredstava po predmetnom Pozivu 400.900.000,00 HRK, a udio financiranja iz sredstava EU po pojedinom projektu iznosi 100% prihvatljivih troškova tj. prijavitelji/partneri ne osiguravaju sufinanciranje projekata iz vlastitih sredstava.

Slijedom navedenog, Povjerenstvo utvrđuje kako bi obavljanje poslova asistenta projekta Zaželi – Program zapošljavanja žena za koji bi prijavitelj bila Općina Tompojevci te primanje naknade za isto predstavljalo stjecanje naknada po osnovi sudjelovanja u međunarodnim projektima koje financira Europska unija pa je navedeno dopušteno, sukladno članku 13. stavku 3. ZSSI-a.

Ukazuje se dužnosnici da je sukladno članku 13. stavku 4. ZSSI-a obvezna podnošenjem izvješća o imovinskom stanju dužnosnika prijaviti Povjerenstvu prihode stečene na temelju obavljanja poslova voditelja u navedenom projektu. Prihodi po ovoj osnovi prijavljuju se istekom godine u kojoj su ostvareni, podnošenjem izvješća o imovinskom stanju dužnosnika sa svrhom „promjena“.

Slijedom navedenog, Povjerenstvo je dalo mišljenje kao što je navedeno u izreci ovog akta.

PREDSJEDNICA POVJERENSTVA

Nataša Novaković, dipl.iur.

Dostaviti:

1.Dužnosnica Kristina Kujundžić, elektronička dostava

2.Objava na internetskoj stranici Povjerenstva

3.Pismohrana